b'\n_START_ARTICLE_\nSadutus\n_START_PARAGRAPH_\nSadutus on yhteis\xc3\xb6llisyyteen ja vuorovaikutukseen kannustava kertomiseen ja kuuntelemiseen perustuva menetelm\xc3\xa4, jossa vapaasti soljuva kertomus, uusi satu tai tarina syntyy kertojan ja saduttajan v\xc3\xa4lill\xc3\xa4, kun kuuntelija sanatarkasti kirjaa kuulemaansa. _NEWLINE_Psykologi, VTT Monika Riihel\xc3\xa4 kehitti sadutusmenetelm\xc3\xa4n ty\xc3\xb6skennelless\xc3\xa4\xc3\xa4n koulupsykologina lasten parissa 1980-luvun alussa. Menetelm\xc3\xa4 sai alkunsa etsitt\xc3\xa4ess\xc3\xa4 lasten ja ammattilaisten kohtaamisten merkitysulottuvuuksia, esteit\xc3\xa4 ja mahdollisuuksua lapsi-instituutioissa. Tutkimus "Mit\xc3\xa4 teemme lasten kysymyksille?" (- v\xc3\xa4it\xc3\xb6s -tutkimuksessa, Riihel\xc3\xa4, 1996)  selvitti kuuntelemisen esteit\xc3\xa4. Kehittyi sadutusmenetelm\xc3\xa4, vapaasti soljuvan kertomuksen kirjaamisen ehdot, jotta kertojan itse valitsema tarina taltioituu kertojan toivomalla tavalla. Saduttamisessa asetutaan kuuntelemaan, mit\xc3\xa4 lapset tai aikuiset ajattelevat ja mink\xc3\xa4laisista asioista he kertovat. Kertomista ei ohjailla teht\xc3\xa4vill\xc3\xa4 tai kysymyksill\xc3\xa4. Saduttaja ei esit\xc3\xa4 omia mielipiteit\xc3\xa4\xc3\xa4n, vaan asettuu kertojan tarinan virtaan.  _NEWLINE_Menetelm\xc3\xa4 koostuu nelj\xc3\xa4st\xc3\xa4 vaiheesta, jotka erottavat sen muista narratiivisista menetelmist\xc3\xa4. Kertoja saa oman tarinansa sana- ja \xc3\xa4\xc3\xa4nnetarkasti kirjattuna. Kun satu, kertomus on valmis saduttaja lukee sen \xc3\xa4\xc3\xa4neen ja kysyy haluaako kertoja tehd\xc3\xa4 jotakin korjauksia. V\xc3\xa4linein\xc3\xa4 k\xc3\xa4ytet\xc3\xa4\xc3\xa4n kyn\xc3\xa4\xc3\xa4 ja paperia. Kertojalla on tekij\xc3\xa4noikeus satuunsa ja h\xc3\xa4n saa kirjoitetun sadun omakseen.  _NEWLINE_Mik\xc3\xa4li satua halutaan k\xc3\xa4ytt\xc3\xa4\xc3\xa4 muussa yhteydess\xc3\xa4, kuten p\xc3\xa4iv\xc3\xa4kodin, koulun, neuvolan, vanhustenhoidon, yst\xc3\xa4vyys- tai maahanmuttoty\xc3\xb6ss\xc3\xa4, tai perheen arkistoissa, tai tutkimustarkoituksiin, on t\xc3\xa4st\xc3\xa4 pyydett\xc3\xa4v\xc3\xa4 kertojalta, h\xc3\xa4nen perheelt\xc3\xa4\xc3\xa4n lupa.  _NEWLINE_Sadutus on silloin kun sit\xc3\xa4 k\xc3\xa4ytet\xc3\xa4\xc3\xa4n ryhm\xc3\xa4ss\xc3\xa4, kuten koulutuksessa, neuvotteluissa tms. vahvasti ryhm\xc3\xa4\xc3\xa4nnytt\xc3\xa4v\xc3\xa4. Sadutettaessa jaetaan kertojan ehdoilla ajatuksia, tunnelmia, kokemuksia ja tarinoita, astutaan ik\xc3\xa4\xc3\xa4n kuin vakiintuneiden roolien ulkopuolelle, kuten lapsen/hoitajan, oppilaan/opettajan, potilaan/terapeutin, lapsen/vanhemman jne. On mahdollista saavuttaa uudenlaista yhteistymm\xc3\xa4rryst\xc3\xa4, joka on vapaa molemminpolisista ennakko-odotuksista. Hoitotilanteissa, esim. tulevat usein n\xc3\xa4kyviin vahvuudet ja ongelmat j\xc3\xa4\xc3\xa4v\xc3\xa4t taka-alalle.  _NEWLINE_Yhteisty\xc3\xb6t\xc3\xa4 saduttaen on ....  _NEWLINE_Saduttaja aloittaa kertomalla miten itse aikoo kuunnella: _NEWLINE_"Kerro satu (tai tarina), juuri sellainen kuin haluat. _NEWLINE_Min\xc3\xa4 kirjoitan sen yl\xc3\xb6s sana sanalta, niin kuin sin\xc3\xa4 sen kerrot. _NEWLINE_Kun satu on valmis, min\xc3\xa4 luen sen sinulle, _NEWLINE_jotta voit korjata sit\xc3\xa4, mik\xc3\xa4li haluat." _NEWLINE_Sadutusmenetelm\xc3\xa4\xc3\xa4 k\xc3\xa4ytett\xc3\xa4ess\xc3\xa4 ei ennakoida eik\xc3\xa4 ohjata keskustelun kulkua. Kertomusta ei my\xc3\xb6sk\xc3\xa4\xc3\xa4n arvioida. Kertoja p\xc3\xa4\xc3\xa4tt\xc3\xa4\xc3\xa4 itse, mist\xc3\xa4 ja miten h\xc3\xa4n haluaa kertoa. H\xc3\xa4n p\xc3\xa4\xc3\xa4tt\xc3\xa4\xc3\xa4 my\xc3\xb6s siit\xc3\xa4, mit\xc3\xa4 h\xc3\xa4n haluaa j\xc3\xa4tt\xc3\xa4\xc3\xa4 sanomatta. Saduttaminen perustuu ajatukseen, ett\xc3\xa4 jokaisella i\xc3\xa4st\xc3\xa4, sukupuolesta, kulttuurista, koulutustasosta tai vammaisuudesta huolimatta, on sanottavaa ja ett\xc3\xa4 jokainen, my\xc3\xb6s pieni lapsi ja i\xc3\xa4k\xc3\xa4s vanhus osaavat pukea ajatuksensa sadun tai tarinan muotoon._NEWLINE_Saduttaa voi kaksin tai ryhm\xc3\xa4ss\xc3\xa4, intiimiss\xc3\xa4 tilanteessa tai julkisella paikalla. Sadutus yhdist\xc3\xa4\xc3\xa4 ja l\xc3\xa4hent\xc3\xa4\xc3\xa4, se rohkaisee ja lohduttaa. Sadutuksen avulla ihmiset l\xc3\xb6yt\xc3\xa4v\xc3\xa4t keskin\xc3\xa4isist\xc3\xa4 suhteistaan usein yll\xc3\xa4tt\xc3\xa4v\xc3\xa4\xc3\xa4 syvyytt\xc3\xa4. Sadutus pys\xc3\xa4ytt\xc3\xa4\xc3\xa4 kiireen ja auttaa keskittym\xc3\xa4\xc3\xa4n olennaiseen, sanoihin ja sanojen v\xc3\xa4liss\xc3\xa4 olevan hiljaisen puheen viesteihin. Sadutusmenetelm\xc3\xa4n voima piilee siin\xc3\xa4, ett\xc3\xa4 saduttaja ja kertoja asettuvat hetkeksi samalle aaltopituudelle, ikiaikaisten sadunkertojien tavoin vapaasti soljuvan tarinan viet\xc3\xa4viksi mielikuvien ja toden rajamaille._NEWLINE_Sadutus on vuorovaikutustapahtuma, jossa saduttaja p\xc3\xa4\xc3\xa4see toisen ihmisen sis\xc3\xa4isen dialogin osapuoleksi. Menetelm\xc3\xa4 perustuu siihen, ett\xc3\xa4 jokaisella on omia kokemuksia ja niist\xc3\xa4 muodostunutta erityist\xc3\xa4 tietoa, jota kell\xc3\xa4\xc3\xa4n muulla ei ole. Kun vuorovaikutus sadutuksessa on arvioinnista vapaa, se antaa mahdollisuuden kertojalle asettaa sanansa niin, ett\xc3\xa4 ne aidosti heijastavat h\xc3\xa4nen omia ajatuksiaan ja kokemuksiaan._NEWLINE_Liisa Karlsson on my\xc3\xb6s kehitt\xc3\xa4nyt sadutusta. H\xc3\xa4n on osoittanut v\xc3\xa4it\xc3\xb6skirjassaan (2000) ja muissa tutkimuksissa (mm. 1999, 2003, 2009), ett\xc3\xa4 sadutuksen avulla keskustelukulttuuria voidaan muuttaa demokraattisemmaksi. Hiljaiset saavat \xc3\xa4\xc3\xa4nens\xc3\xa4 kuuluviin ja puheliaat kiinnostuvat kuuntelemisesta. Sadutettavat tutustuvat toisiinsa uudelta pohjalta. Saduttamisella on ryhm\xc3\xa4\xc3\xa4nnytt\xc3\xa4v\xc3\xa4 vaikutus, jota voidaan hy\xc3\xb6dynt\xc3\xa4\xc3\xa4 l\xc3\xa4hipiiriss\xc3\xa4 mutta my\xc3\xb6s kansainv\xc3\xa4lisesti. Tietoisuus vieraista kulttuureista ja elintavoista syvenee maitten v\xc3\xa4lisill\xc3\xa4 satusilloilla. T\xc3\xa4st\xc3\xa4 ovat esimerkkin\xc3\xa4 suomalaisten, palestiinalaispakolaisten, kirkuklaisten ja srilankalaisten lasten omien satujen kirjeenvaihtokumppanuus Kissah Wa Tawasul (Libanon), Prdi Chirok (Kirkuk) ja Lotus Hill \xe2\x80\x93 vammaisten lasten kuntoutushanke Baddegamassa (Sri Lanka). Sadutus on osoittautunut toimivaksi tutkimuksen aineistontuottamisen menetelm\xc3\xa4ksi (Karlsson 2010)._NEWLINE_Sadutusmenetelm\xc3\xa4\xc3\xa4 on k\xc3\xa4ytetty yli kolmakymment\xc3\xa4 vuotta, esimerkiksi seuraavissa maissa: Suomi, Ruotsi, Norja, Tanska, Islanti, Viro, Saksa, Britannia, Libanon, Palestiina, Irak, Sri Lanka, Bangladesh, Nepal, Kiina, Australia, Yhdysvallat, Ecuador, Brasilia, Etel\xc3\xa4-Afrikka, Namibia, Sambia, Swazimaa, Kenia, Uganda ja Etiopia._NEWLINE_Menetelm\xc3\xa4\xc3\xa4 on sovellettu eri-ik\xc3\xa4isten ihmisten parissa kodeissa, neuvoloissa, p\xc3\xa4iv\xc3\xa4kodeissa, kouluissa, kirjastoissa, kerhoissa, taidekasvatuksessa, sairaaloissa, vanhainkodeissa ja taiden\xc3\xa4yttelyiss\xc3\xa4, lasten kesken ja aikuisten ty\xc3\xb6kokouksissa, koulutuksessa ja terapiaty\xc3\xb6ss\xc3\xa4, vammaisten hoidossa, vanhusty\xc3\xb6ss\xc3\xa4, kansainv\xc3\xa4lisyyskasvatuksessa ja solidaarisuusty\xc3\xb6ss\xc3\xa4.'